Егетләргә 18дәгеләр кирәк, ә кызларга?

	Егетләр 23-25 яшьтә өйләнергә тели, кызлар 30 яшьләре тулмыйча кияүгә чыгарга ашыкмый. Нишләргә? Бу хакта “Гаилә” мәчетендә узган “түгәрәк өстәл”дә сөйләш­те­ләр. “Татар халкы элек-элек­тән димләп кавышкан. Бабайлардан калган бу го­реф-­гадәтләрне безгә дә дәвам иттерергә кирәк”, – диде республика мөфтие урынбасары Рөстәм хәзрәт Хәйруллин.	 Казанның “Гаилә” мәчетендә күптән түгел таныштыру үзәге эшли башлаган. Бу вазыйфаны мәхәл­ләнең яшьләр белән эшләүче хәз­рәте Нуршат Муллагалиев бе­лән аның хатыны Айгөл абыстай алган. Декабрь аенда гына тотынсалар да, 35 ир-аттан, 24 хатын-кыз­дан анкета килгән. Әлегә кавыштырган парлары юк. Нуршат хәзрәт әйтүенчә, бер-берсенә туры килгән кешеләрне табу бик кыен. Менә шуны истә тотып, Казан мәчетләре каршында эшләүче башка яучыларны үзләренә чакырып, киңәшләшергә уйлаганнар. “Өметлеләр” мәчетендә та­ныш­тыру үзәге берничә ел дә­ва­мында эшли. Мәчетнең имам-хатыйбы Алмаз хәзрәт Сафин сүз­ләреннән аңлашылганча, 2012 елдан алып бүгенгәчә 184 кеше үз анкетасын тутырган. Шуның 111е – ир-ат, калганнары – хатын-кыз. 5 елда 10 парны кавыштырганнар.

“Сәгадәт” яшьләр хәрәкәтенең җитәкчесе Фәнияр Шәкүров анкета тутырып кына пар табу кыен икәнне белдерә. Яшьләр бу рәвешле бер-берсен белеп, аңлап бетерә алмый, ди ул. Алар гаилә корырга теләгән егет-кызларны кафеларга чакырып, чәй табыны янында уеннар аша таныштыра икән. Тик аңарчы егет-кызларга аерым тренинг уздырып, гаилә кору нечкәлекләре турында фикер­ләшәләр. Шуннан соң гына парлы булырга теләк белдерүчеләрне очрашуга чакыралар. Айга бер тапкыр узучы әлеге чарага 20 кыз һәм егет килә. Бер ел эшләү дәве­рендә 4 парны кавыштыра алганнар инде. “Без башта мөселманнар арасында гына уздырабыз дип уйлаган идек, әмма шәригать кануннарын тулысынча үтәмәүчеләр белән дә эшләргә булдык. Килү­челәр бик күп. Хәтта чит өлкәләр дә кызыксына башлады, алар да катнашырга теләк белдерә. Тик шунысы аяныч: егетләребез 23-25 яшьтә өйләнергә теләсә, кызлар карьера ясаганнан соң гына гаилә корырга уйлый. Безгә килүче кызлар арасында 35 яшьтән дә өлкәнрәкләр бар. Егетләр белән кызлар арасында яшь аермасы нык сизелә”, – ди Фәнияр.

– 25 яшьлекләр өчен 18дәгеләр кирәк бит әле, – ди Диния нәза­рәтенең яшьләр эшләре бүлеге җитәкчесе Айгөл Биктимерова. – Ә ул яшьтә кызлар кияүгә чыгарга бик атлыгып тормый. Тагын шунысы да бар: егет-кызларны бергә чакырабыз икән, нигә шулай эшлисез, аерым үткәрегез, дип яза башлыйлар. Эшнең башы нияттән тора бит. Әгәр дә без егет белән кызны кавыштыру өчен тотынганбыз икән, моның нинди начарлыгы булсын?! Без, мәсәлән, таныштыру белән шөгыльләнмәсәк тә, инде 7 никахыбыз бар. Тәрбияви чарага килеп тә үз парларын табалар.

Егет-кызлар арасындагы яшь аермасы яучыларның бер баш бәласенә әверелгән. Аеруча 35-45 яшьлек ир-егетләргә кытлык си­зелә. Ә шул ук вакытта бу яшьтәге кызларның анкеталары күп. “Өмет­леләр” мәчетенә мөрә­җә­гать иткән хатын-кызларның 85 проценты 1970 – 1980 елларда туганнарга туры килә, ди Алмаз хәзрәт. 30ы тулмаган егетләр алар өчен әле яшь, 50дән узганнары исә карт санала. Ир-егетләр булачак хатынының тышкы кыяфәтенә өстенлек бирсә, хатын-кызлар матди якка игътибар итә. Анкетада үзләре турында әллә ни мәгълүмат бирмәсәләр дә, гаилә корырга теләүчеләрнең таләплә­ре зур икән.

Яучыларга уртак мәгълүмат базасы кирәк. Очрашуда әнә шул фикергә килделәр. Рөстәм хәзрәт Хәйруллин әйтүенчә, әти-әни­ләр­гә дә тик утырырга ярамый. Гаи­ләдә егет-кыз үсеп җиткән икән, алар баласына пар табу турында кайгырта башларга тиеш. Кызның яше чыга башлагач кына түгел. “Мәчеткә килеп, һәр теләгән кеше баласына пар эзләрлек булсын. Без аларга ярдәм итик”, – диде бу уңайдан хәзрәт.

Анкета тутырганда егет-кыз­ның үзе турында гына түгел, нә­сел-нәсәбе турында да мәгълүмат кертергә кирәк дигән фикер яң­гырады. Чөнки безнең халыкта элек-электән нәселен тикшереп, белешеп туганлашканнар 
	Лилия НУРМӨХӘММӘТОВА	
Ватаным Татарстан

	№ --- | 23.03.2017	


